વાત થઈ રહી છે ગુજરાત તરફથી દેશની આર્મીમાં ૭૦૦થી વધુ યુવાનોનું યોગદાન આપનાર સાબરકાંઠા જિલ્લાના વિજયનગર તાલુકાના કોડિયાવાડા ગામની. અહીંનું નાનું બાળક પણ “મોટો થઈને શું બનીશ?” પ્રશ્નનો એક જ જવાબ આપે છે.- “આર્મીમાં જોડાઈને દેશની સેવા કરીશ.” ગુજરાતીઓની એક છાપ દાળભાતિયા પ્રજા તરીકેની છે. શરીરને કષ્ટ પડે તેવા એક પણ કામમાં ગુજરાતીઓ ન પડે તેવી માન્યતા છે. પણ કોડિયાવાડા આ માન્યતાને સદંતર ખોટી ઠેરવે છે, કારણ કે માંડ ૧૫૦૦ની વસતી ધરાવતા આ ગામના ૬૦૦ જેટલાં પરિવારો પૈકી ૮૦ ટકા પરિવારોમાં કોઈ ને કોઈ વ્યક્તિ દેશની આર્મી કે પેરા મિલિટરી ફોર્સમાં છે.